ཕྱི་ལོ་༢༠༠༠ལོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་ནང་བཙན་བྱོལ་བོད་མིའི་སྤྱི་ཚོགས་ཁྲོད་དགོན་སྡེ་ཁག་གི་གྲྭ་བཙུན་རྣམས་ལ་ཚན་རིག་སློབ་སྦྱོང་བྱ་དགོས་པ་དང་།མཐར་ཚན་རིག་དང་ནང་ཆོས་ཀྱི་ཁ་ཕྱོགས་སུ་དོན་གཉེར་གསར་པ་ཞིག་བསྐྱེད་ཕྱིར་ཚན་རིག་སྦྱོང་བརྡར་སྣེ་ཁྲིད་དགོས་པའི་སྐོར་གྱི་འཆར་སྣང་དང་ལམ་སྟོན་བཀའ་སློབ་ཕེབས་ཡོད།ཚན་རིག་པ་དང་བགྲོ་གླེང་གནང་རྒྱུའི་༸གོང་ས་མཆོག་གི་རིང་ནས་སྙིང་དུ་བརྣགས་པའི་ཐུགས་དགོངས་གཞིར་བཟུང་སྟེ།ཉིན་གསུམ་རིང་གི་ཚོགས་འདུའི་དགོས་དམིགས་ཀྱང་སེམས་དོན་རིག་པ་དང་ཚན་རིག་གི་དཔྱད་ཞིབ་ནང་ཕན་ཚུན་བློ་སྐྱེད་གོང་འཕེལ་གཏོང་རྒྱུ་དེ་ཡིན།ཚོགས་འདུའི་སྐབས་ནང་པའི་མཁས་པ་དང་།ནུབ་ཕྱོགས་དང་རྒྱ་གར་གྱི་ཚན་རིག་པ།ཤེས་ཡོན་པ་བཅས་ལྷན་འཛོམས་གནང་བའི་སྒོ་ནས་ང་ཚོའི་ཐུན་མོང་དང་གཞི་མཐུན་གྱི་བརྗོད་གཞིའི་ཐོག་བགྲོ་གླེང་གནང་རྒྱུ་དང་།ཚོགས་འདུ་འདི་ནས་སེམས་དོན་གྱི་རིན་ཐང་དང་ཚིག་རིག་གི་དཔྱད་ཞིབ་ནང་བློ་སྐྱེད་གོང་འཕེལ་གཏོང་རྒྱུ་ཡིན།